NARIADENIE KOMISIE (ES) č. 1106/2004
z 11. júna 2004,
ktorým sa udeľuje výnimka z nariadenia (ES) č. 2316/1999 pre hospodársky rok 2004/2005, pokiaľ ide o využitie pôdy vyňatej z obrábania v určitých členských štátoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999 stanovujúce systém podpory pre pestovateľov určitých plodín pestovaných na ornej pôde (1), najmä na jeho článok 9,
keďže:
(1)
Nariadenie Komisie (ES) č. 2316/1999 z 22. októbra 1999 ustanovujúce podrobné pravidlá na uplatňovanie nariadenia Rady (ES) č. 1251/1999, ktorým sa stanovuje systém podpory pre pestovateľov určitých plodín pestovaných na ornej pôde (2), určuje podmienky, na základe ktorých sa udeľujú platby na plochu pre určité plodiny pestované na ornej pôde. Podľa článku 19 ods. 2 a 3 nariadenia (ES) č. 2316/1999 musia byť plochy vyňaté z obrábania v období začínajúcom sa najneskôr 15. januára a končiacom sa najskôr 31. augusta, a ak nie je stanovené inak, nemôžu sa využiť na poľnohospodársku výrobu ani na lukratívne účely.
(2)
Niektoré regióny spoločenstva zaznamenali roku 2003 mimoriadne suchá, čo vážne ovplyvnilo dodávky krmiva a koncom zimy 2003 to malo za následok mimoriadne nízke zásoby krmiva na farmách.
(3)
Výnimka z nariadenia (ES) č. 2316/1999, ktorá by umožnila postihnutým členským štátom využiť pôdu určenú na pestovanie plodín na ornej pôde a vyňatú z obrábania na účely kŕmenia zvierat, by mohla znížiť riziká súvisiace so zásobovaním v nasledujúcom hospodárskom roku. Akékoľvek lukratívne využitie takejto pôdy by sa však malo účinne vylúčiť.
(4)
Navyše, v dôsledku sucha bol napadnutý kôrovcom vyšší počet stromov než obvykle, a preto sú dočasne potrebné väčšie skladovacie priestory na vyrúbané stromy. Využitie pôdy vyňatej z obrábania podľa schémy určenej pre plodiny pestované na ornej pôde pre hospodársky rok 2004/2005 by mohlo zmierniť situáciu tým, že sa umožní dočasné skladovanie príslušného dreva. Treba preto povoliť výnimku z nariadenia (ES) č. 2316/1999. Treba však zároveň prijať opatrenia na zabezpečenie toho, aby pôda nebola daná k dispozícii na lukratívnom základe.
(5)
Opatrenia uvedené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Odlišne od článku 19 ods. 2 a 3 nariadenia (ES) č. 2316/1999 členské štáty môžu povoliť, aby sa pôda označená za vyňatú z obrábania pre hospodársky rok 2004/2005 využila na účely kŕmenia zvierat, a to za podmienok, aké si určia samy.
2. Príslušné členské štáty prijmú potrebné opatrenia na zabezpečenie, aby sa pôda vyňatá z obrábania, uvedená v ods. 1, nevyužila na lukratívne účely, a najmä aby sa neposkytla podpora na výrobu sušeného krmiva na úrodu z takejto pôdy podľa nariadenia Rady (ES) č. 603/95 (3).
Článok 2
1. Odlišne od článku 19 ods. 2 a 3 nariadenia (ES) č. 2316/1999 pôda označená za vyňatú z obrábania pre hospodársky rok 2004/2005 sa môže využiť na účely skladovania stromov v regiónoch, ktoré členské štáty označia za napadnuté kôrovcom.
2. Príslušné členské štáty prijmú všetky potrebné opatrenia na zabezpečenie, aby pôda vyňatá z obrábania a využitá na skladovanie nebola daná k dispozícii na lukratívnom základe.
Článok 3
Príslušné členské štáty oznámia Komisii opatrenia, ktoré prijmú v súlade s týmto nariadením.
Článok 4
Toto nariadenie nadobúda účinnosť v deň uverejnenia v Úradnom vestníku Európskej únie.
Bude sa uplatňovať od 15. mája 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. júna 2004